Dié storie sit lesers op hol
Friday, 17 September 2021 07:33
Ou Poon stap met hierdie uitgawe reeds 19 jaar sy stappie saam met die Bronnie. En langs sy wandelpad in Bronbergland is baie storietjies uit eie bodem en van elders vertel. Sedert ons webtuiste die lig in 2008 gesien het, het een vertelling van Poon, volgens die tref-teller, by verre die meeste aandag geniet en lesers gelok. Bykans drie keer meer as die naas-voorloper. Ter viering van ons verjaardag herhaal ons Poon se praatjie uit Maart 2009.
Baie dankie vir al die boererate teen loopmaag wat tante en tante se vriendinne daar by Huis Herfsblare vir my aangestuur het. Ek waardeer dit.
Ek sluk die lotjie toe af met tante Sus se boegoetee met heuning en gerasperde neutmuskaat en ek gaan sit doodstil en wag dat dit moet werk. Vir die ophou werk, bedoel ek nou. Maar tante, ná 'n rukkie gee my maag die aardigste draai en hy gorring gevaarlik, amper soos die ou Listerenjin net voor hy 'backfire'.
Dis toe dat ek maar tannie Viljee se raat ook volg. Sy het gesê 'n mens kan twee dessertlepels mielieblom, opgelos in 'n bietjie lou water, gebruik of jy kan twee lepels vlapoeier gebruik. Ek dag toe ek meng sommer die twee en, net om seker te maak, gebruik ek nie lou water nie, maar die liter outspap-aftreksel soos wat tante Ria aanbeveel het. En ek gaan sit weer doodstil sodat dit kan begin werk – of ophou werk, dan.
Dis nou amper twee weke dat dit nog nie weer vir my nodig was om my sit te loop sit nie. Die dokter het gesê as die goed wat hy vir my gegee het teen volgende Dinsdag nog nie die spulletjie aan't werk gesit het nie, dan moet ek maar inkom. Hoe werk 'n enema, tante?
Maar ek is half skrikkerig vir dokters en ek wonder nou of tante-hulle nie vir my 'n paar boererate het vir 'n harde lyf nie?